Socialdemokraten Christina Krzyrosiak Hansen var kun lige begyndt som borgmester i Holbæk Kommune, da hun gennemførte sine første fyringer.

Et helt lederlag blev skåret væk, ni medarbejdere blev afskediget, ti millioner blev sparet.

Da hun få dage forinden havde sat sig i borgmesterkontoret for første gang som Danmarks yngste borgmester nogensinde, havde hun skrevet en seddel til sig selv: Økonomien skal genoprettes, stod der. Det var hendes første og fremmeste opgave.

“Vi skulle gøre noget nu, for det var med til at ødelægge hele opfattelsen af Holbæk,” fortæller borgmesteren, da hun halvandet år efter sidder i selvsamme kontor.

Der er sket en del siden Christina Krzyrosiak Hansen blev borgmester i Holbæk.

Dengang – i slutningen af 2017 – var Holbæk Kommune den fattigste i landet. Likviditeten, altså hvor mange kroner der var i kommunekassen, var på 875 kroner per borger, hvilket var så lavt, at kommunen et halvt år forinden havde fået en advarsel fra Økonomi- og Indenrigsministeriet: hvis udviklingen fortsatte, ville kassen blive tømt helt, Holbæk Kommune ville gå fallit og blive sat under administration af ministeriet.

Det var på alle måder et presset kommunestyre, som Christina Krzyrosiak Hansen havde overtaget. Holbæk var plaget af lav beskæftigelse, storstilede projekter, der gik over budget, en risikabel økonomisk styring og markante fejl i beregninger af kommunens økonomi.

“Jeg kunne mærke det på medarbejdere, der var udmattede og trætte og manglede noget at blive begejstret for. Jeg kunne mærke det på det politiske system, der var i ruiner – alle var mod alle,” fortæller Christina Krzyrosiak Hansen.

I dag er situationen en anden. Likviditeten er firedoblet til 3.547 kroner per borger. Beskæftigelsen er i fremgang – en del mere end gennemsnittet i Danmark. Stemningen er en hel del bedre i Holbæk.

Christina Krzyrosiak Hansen siger nej til interviews om, at økonomien er genoprettet i Holbæk Kommune, for når hun løfter øjnene fra regnearkene og ser på kommunens skoler og plejehjem, “så er vi overhovedet ikke i mål”, som hun siger. Men historien om Holbæk Kommune er en anden, end den var for halvandet år siden.

Det samme gælder Christina Krzyrosiak Hansen. På sin 25-års fødselsdag satte hun sig i borgmesterstolen for landets fattigste kommune (der forresten også er en af de største). Opgaven – både på lappen på skrivebordet og fra omverdenen var klar: Vend udviklingen.

Hvad lærer man som ungt menneske af at stå i sådan en situation? Nogle ret konkrete ting, når det kommer til stykket. Om ledelse og samarbejde, havefester og potteplanterne i det borgmesterkontor, hun er ved at rydde op i, da jeg møder hende få timer, inden hun går på ferie. Her er de.